Institutul de Istorie și Teorie Literară „G. Călinescu”
Departamentul de teorie literară și literatură comparată

Workshop-ul “Locuri de vacanță” – call pentru propuneri de lucrări

Atelierul deschide proiectul modular „Locuri ale memoriei”, invitând la o discuție de tip work-in-progress, la care participanții vor prezenta schița unei lucrări. Planul nostru este de a constitui un grup de lucru ca bază pentru un proiect colectiv care să se concretizeze în 2027 într-o conferință cu participare internațională și unul sau mai multe volume colective, scoase la o editură din țară / din străinătate. Pentru acest prim workshop axat pe cultura română, fiecare participant va avea alocate 10-15 minute pentru a-și prezenta propunerea de cercetare. La finalul sesiunii de prezentări individuale vom avea o discuție generală tip masă rotundă.
Propunem o investigare interdisciplinară a locurilor de vacanță, văzute la intersecția unor concepte esențiale precum natură-timp- spațiu-comunitate-individ. Termeni precum otium, loisir, vilegiatură, călătorie, turism descriu practici și experiențe legate de locurile de vacanță, fără a epuiza tema. Alte perspective conceptuale pot pleca de la opoziții tip muncă/ timp liber, de la dinamica implicată (concediu vs. vacanță), de la vacanța ca experiență ne-productivă ori ca timp vacant, gol, umplut cu o altă materialitate la raportarea ei la un altfel de spațiu (în mișcare?), diferit de spațiul cotidian. 
Propunerile pot trata vacanța din perspective diverse, la intersecția literaturii, artelor, filozofiei, esteticii și sociologiei, ca pe o nouă experiență, tipică modernității laice, burgheze, mondene etc. sau în vechea tradiție antică romană, renascentistă italiană (dar nu numai, v. și tradițiile aristocratice orientale). Locurile de vacanță pot fi privite prin lentile ideologice, politice, antropologice, în legătură cu anumite clase sociale, cu evenimente socio-politice, prin grile economice, pe criterii de vârstă ori gen: vacanță vs. sărbătoare, vacanțele aristocraților, burghezilor, scriitorilor, artiștilor, adolescenților, copiilor, femeilor.
Ne vom limita pentru acest workshop la secolul al XIX-lea - începutul secolului XX – până la anii 1930-40. Încurajăm propunerile care abordează locurile de vacanță din România sau locurile de vacanță ale românilor în străinătate prin comparație cu fenomene similare din alte culturi sau care discută autori, locuri, opere, practici, reprezentări în contexte sociale și culturale mai largi, locale, regionale, internaționale. Vedem conceptul de loc de vacanță ca pe un complex spațio-temporal, care aparține unei hărți reale, dar și uneia culturale și imaginare, un spațiu și un timp favorabile schimbărilor interioare ale individului, dar și schimburilor inter-culturale, un loc aparent sustras prezentului istoric, tocmai de aceea perceput în istoricitatea sa profundă. În fine, locurile de vacanță pot fi percepute ca spații înafara mecanismelor sociabilității obișnuite, destinate solitudinii sau micilor comunități de prieteni, dar și ca locuri predilecte ale experiențelor noi, ale explorării, bucuriei de a trăi, imprevizibilului. 
Propunem următoarele linii și subteme de cercetare:
· Locuri de vacanță la intersecția dintre natură, sănătate și cultură.  
· Stațiunea balneară/ băile: spațiu de introspecție, mondenitate ori izolare terapeutică.
· Experiența peisajului / istoriei. Pitorescul, culoarea locală. Istoricizarea/ politizarea
· Locuri de vacanță la: mare (Constanța, Mamaia, Eforie etc), la munte (Sinaia, Brașov etc.), împrejurimile orașului (București etc.), riviera, Italia (Roma, Florența, Sicilia etc.), băi (Herculane, Govora etc.), spații rurale, sacre (mânăstiri, temple), exotice etc.
· Locurile de vacanță în discursul publicitar (reclame de hoteluri, băi, evenimente plasate în spații de vilegiatură etc.). Mode în practicile de vilegiatură și vacanță. 
· Vacanță și călătorie. Mijloace de deplasare: evoluția practicilor de călătorie în raport cu noile modalități de a călători, individual sau în grup, cu trăsura, trenul, automobilul, vaporul – reprezentări literare, vizuale (pictură, cărți poștale, litografii), în film, în presă.
· Distincții teoretice în contexte istorice specifice: călătoria de studiu, călătoria de plăcere, vilegiatura, însemnările de călătorie – în străinătate și în România; specii; modele antice
· Fascinația Italiei / Greciei. Modelul Goethean sau byronian. Călătoria la Roma. Antichitățile. Ruinele. Florența, Sicilia etc. Cum văd călătorii români vacanța în Sud vs. vacanța în Nord (Germania, Elveția). Vacanța arheologică sau arheologia vacanței.
· Legături între arhitectura specifică a locului de vacanță (băi, terme, sanatorii, hoteluri, foișoare, grădini, parcuri, izvoare, promenade, cazinouri, statui etc) și reprezentări vizuale (în picturi, gravuri, sculpturi, cărți poștale, fotografie, film) ori reprezentări literare (jurnale intime, memorii, poezie, ficțiune). Arhitectura locului de vacanță.
· Practici sociale comunitare, denumiri internaționale, asociații și organizații legate de locurile de vacanță/ turism: Grand Tour, hotelurile tip Palace, Grand Hôtel des Bains etc. Variante locale, adaptate, ale marilor modele (petits tours, promenade, expediții).
· Fenomenul transnațional al călătoriei între Occident și Orient. Moda orientalismului: perspective imagologice și de antropologie comparată. Modelul Orient-Express, croazierele pe Dunăre etc. 
· Turism de masă vs. turismul elitelor. Locul de vacanță ca spațiu kitsch al modernității vs. locul de vacanță ca spațiu natural, paradisiac, al regăsirii de sine. Contextualizări.
· Vilegiatura: călătoria în spațiul din jurul orașului/ dinspre spațiul citadin spre cel rural. Modele italiene / franceze, adaptări românești. Localism și cosmopolitism, literatura băilor, literatura de vilegiatură la noi (sec. XIX, începutul sec. XX).
· Călătorii / turiștii ca eroi moderni. Spiritul picaresc în literatura de călătorie. Tipologii, identități: ghidul, călăuza, exploratorul; femei și copii în călătorie.
· Locul de vacanță ca spațiu compensator, periferic, unde se negociază complexe de inferioritate (Mircea Martin) sau se explorează alteritatea, ca spațiu a-topic sau ca heterotopie (Michel Foucault).

Workshopul va avea loc pe 24 noiembrie, la Institutul G. Călinescu, în format hibrid.
Propunerile (un titlu și un rezumat de 5-10 rânduri), precum și afilierea, vor fi trimise la adresa: 
litcomp.calinescu@gmail.com
Persoana de contact: Ana-Maria Bănică. 
Deadline: 1 noiembrie 2026. Participanții selectați vor fi notificați pe 3 noiembrie. 

